Iуащхьэмахуэ щаухуащ зихуэдэ щымыIэ хьэщIэщ
Iуащхьэмахуэ и ипщэ джабэ нэкIум, метр 4000 лъагапIэм деж, кIэращIыхьащ хьэщIэщ телъыджэ.
И гъэщIэгъуэнагъри апхуэдэ лъагапIэм тращIыхьа нэгъуэщI хьэщIэщ Европэ псом зэрыщымыIэм и закъуэкъым — псэм зыщигъэпсэхуу и хъуреягъыр дахэщ, Iэуэлъауэншэщ, щIыуэпс телъыджэм хэгъэпщIа хуэдэщ унэр. КъимыдэкIэ, хьэщIэщыр зэпкърыплъхьэ-зэпкърыпх хъу материалщ къызыхэщIыкIар. Ар мазищым къриубыдэу зэпкъралъхьащ Италием щыщ IэщIагъэлIхэм, къызыхэщIыкIар щащIари а къэралырщ.
ХьэщIэщыр яухуащ «Кавказ Ищхъэрэ къурш клуб» проектым ипкъ иткIэ, ар хуэлэжьэнущ ди щIыналъэм экологие туризмэм и лIэужьыгъуэ нэхъ гугъухэми зыщегъэужьыным. «Кавказ Ищхъэрэм зегъэужьыным хуэлажьэ корпорацэ» ОАО-м ухуэныгъэм и япэ Iыхьэм хилъхьащ сом мелуани 130-рэ.
Фигу къэдгъэкIыжынщи, УФ-м и лIыкIуэу Кавказ Ищхъэрэ федеральнэ щIыналъэм щыIэм и IуэхущIапIэм илъэс кIуам и фокIадэм щекIуэкIа зэIущIэм хэту, КъБР-м и Iэтащхьэ Къанокъуэ Арсен Къэбэрдей-Балъкъэрым апхуэдэ ухуэныгъэхэр щегъэкIуэкIыным теухуауэ хамэ къэрал инвесторхэм епсэлъылIауэ щытащ. Абы щыгъуэм «Кавказ Ищхъэрэм зегъэужьыным хуэлажьэ корпорацэ» ОАО-м и генеральнэ унафэщI Пак Антон жиIат «Кавказ Ищхъэрэ къурш клуб» проектыр Къэбэрдей-Балъкъэрым щыгъэзэщIэным хамэ къэрал компаниехэр къызэрыщIэупщIэр. Къанокъуэ Арсен къыхигъэщащ ар проектышхуэм и Iыхьэ къудейуэ зэрыщытыр. Iуащхьэмахуэ дэкI кIапсэ гъуэгуитIыр мэлажьэ, «Кавказ Ищхъэрэм и зыгъэпсэхупIэхэр» ОАО-м йопсалъэ ещанэ гъуэгури укъуэдииным теухуауэ. ИщхьэкIэ зи гугъу щытщIа хьэщIэщри хэту а псори зэфIэкIмэ, Iуащхьэмахуэ цIыхухэр дэшыным, а щIыпIэм зыщагъэпсэхуным хуэгъэпса IуэхущIапIэшхуэ хъунущ.
«Кавказ Ищхъэрэ къурш клуб»-м и управляющэ унафэщI Катаев Андрей къызэрыхигъэщамкIэ, Iуащхьэмахуэ кIэращIыхь адрей унэ цIыкIухэм елъытауэ, LeapRus псэупIэхэр куэдкIэ нэхъыфIщ. Дыгъэ бзийхэм ягъэлажьэ хьэкухэм къызэрагъэпэщ хьэщIэщыр къэгъэнэхунри, пэшхэр гъэплъынри, псы хуабэ яIэнри. Иджырей ухуэныгъэ материалхэр къызэрагъэсэбэпым и фIыгъэкIэ, унэ кIуэцIым хуабэр куэдрэ иIыгъщ.
Бгылъэ щIыпIэхэм щыгъэувыным хуэщIа LeapRus унэхэр лIэужьыгъуитIу гуэшащ — махуэм узыщIэсынрэ жэщым зыщыбгъэпсэхуну зэхэхащ. Жэщым тещIыхьа унэ цIыкIухэр тIу мэхъу, дэтхэнэми цIыху 14 щIэхуэу. Махуэм тещIыхьам хьэщIэщ пэшышхуэ иIэщ, стIолхэр, тетIысхьэпIэхэр щIэтщ. Щхьэхуэу щытщ зытхьэщIыпIэ-зыгъэпскIыпIэхэр, уеблэмэ псыф хъуа вакъэхэр щагъэгъущыж пэш хэхаи хэтщ.
ХьэщIэщыщIэм туристхэр къыхуоблагъэ. Япэ илъэсым абы зыщызыгъэпсэхухэм уасэм и процент 30-р хукIэрагъэхунущ.
ТАРИМ Алисэ,
Iуащхьэмахуэ щIыналъэм и щIыпIэ администрацэм и пресс-IуэхущIапIэм и лэжьакIуэ.
